section_heading: Znamenitosti
paragraph_text: U blizini se nalaze ostaci antičke gradine Kočur, gdje nalazimo i ruševine srednjovjekovne utvrde, kao i ruševnu jednobrodnu kapelu sv. Križa. Kapela je bila dio starije i veće romaničke građevine, a koja je smanjena u 15. stoljeću zbog opadanja broja stanovnika. Oko kapele nalazilo se i groblje iz 13./14. stoljeća.<ref>[Istrapedia: Kočur] Lokalitet se nalazi na visoravni iznad doline rijeke Raše, zapadno od zaseoka Čemparovica. U Sv. Martinu nalazi se kaštel Lazzarini. Kaštel je poznat pod nazivom "Baronova korta", nalazi se u središtu naselja, a koje se razvilo oko nekadašnjeg plemićkog posjeda i prijašnje, vjerojatno ranosrednjovjekovne, crkve sv. Martina, na čijem je mjestu sada istoimena župna crkva s početka 20. stoljeća. Nasuprot ovom građevnom kompleksu i crkvi nalazi se velika pravokutna površina uzgojene borove šume ("pineta"). "Baronova korta" se sastoji od građevina nastalih u različitim razdobljima koje zatvaraju unutrašnje dvorište s malom alejom drvoreda koja vodi do glavne stambene jednokatnice baroknih stilskih osobina, s balkonom u središnjoj osi prvoga kata. Očuvana su dva barokna portala na ulazu u kortu i cisterna. Vertikalna dominanta cijeloga sklopa je četvrtasti toranj s kruništem u sklopu sjevernog krila. Na rubu istočnoga krila, uz dvorac je gospodarska prigradnja od opeke, građena vjerojatno početkom 20. stoljeća.